**Vedtægter - for Haderslev Domprovstis skolekirketjeneste.**

**§1. Samarbejdets hjemsted**

Hjemstedet for Domprovstiets skolekirketjeneste er Haderslev kommunes skoler samt kommunens privat –og friskoler.

.

**§2. Formål**

Skolekirketjenestens formål er, med udgangspunkt i folkekirkens evangelisk-lutherske kristendom og med afsæt i faget kristendomskundskab, at styrke samarbejdet mellem skole og kirke omkring undervisningsmæssige opgaver.

Skolekirketjenestens formål er også at bygge bro mellem kommunens skoler og provstiets kirker, præster og menighedsråd.

**§3 Vilkår**

Samarbejdet mellem skole og kirke finder altid sted på skolens præmisser, hvilket vil sige den til enhver tid gældende folkeskolelov og de tilhørende fagbeskrivelser. Skolekirketjenesten tilrettelægger altså sine initiativer således, at undervisningsforløb og evt. lærerkurser udbydes inden for skolens rammer og målsætning. Skolekirketjenesten udbyder faglige, menneskelige og didaktiske ressourcer i et ikke-forkyndende samarbejde med skolerne.

**§4 økonomi.**

Økonomien for skolekirketjenesten, både de lønmæssige udgifter samt driftsudgifter afholdes af provstiudvalgskassen.

Provstiudvalget vedtager budget for skolekirketjenesten.

**§5 Bestyrelse og tilsyn**

Bestyrelsen består af domprovsten, mindst 2 præster, mindst2 lærere samt et menighedsrådsmedlem. Provstiudvalget vælger bestyrelsesmedlemmerne.

**§6 Skolekirkekoordinator**

Skolekirketjenesten varetages af en ansat medarbejder, en skolekirkekoordinator, som er ansat på kvote 50%( 18½ time). Skolekirkekoordinatoren refererer til bestyrelsen og indkalder 2 gange årligt til et møde med bestyrelsen.

**§7 Ophør**

Skolekirketjenesten kan ophøre, hvis der på et budgetsamråd ikke er kvalificeret flertal for at fortsætte samarbejdet (lov om menighedsråd § 42a og Lov om folkekirkens økonomi § 5, stk. 6 og 7).